L-aġenzija tal-aħbarijiet KCNA tal-Korea ta’ Fuq żvelat li l-Mexxej Korean komunista, Kim Jong-un, akkuża lill-Istati Uniti dwar ‘atteġġjament qarrieqi’ u ‘nuqqas ta’ intenzjoni ġenwina’ waqt is- summit ta’ Frar, fil-Vjetnam, bejn l-istess Kim u l-President Amerikan, Donald Trump. Ir-rimarki ta’ Kim Jong-un qed jingħad li saru waqt is- summit li kellu nhar il-Ħamis mal-President Russu, Vladimir Putin, fl-inħawi ta’ Vladivostok, fir-Russja. Fl-istess ħin, Kim hu rappurtat li qal li l-paċi fil-peniżola Koreana għandha tiddependi ‘kollha kemm hi’ minn Washington. Skont ir-rapporti, Kim Jong-un qal lil Putin li ‘is-sitwazzjoni fil-peniżola Koreana u r-reġjun tinsab staġnata u anki waslet sa punt kritiku’. Fl-istess ħin, il-Mexxej Korean komunista wissa li s-sitwazzjoni fil-peniżola ‘tista’ tirritorna għall-istat (ta’ tensjoni) oriġinali peress li l-Istati Uniti naqset milli turi rieda ġenwina fuq bażi unilaterali waqt l-aħħar taħditiet ( ta’ Frar, f’Hanoi).’ In-negozjati bejn il-Korea ta’ Fuq u l-Istati Uniti kienu kkrollaw mingħajr l-ebda ftehim dwar l-armi nukleari tar-reġim fi Pyongyang. Intant, il-President Putin, waqt is- summit tal-Ħamis, ipprova jaqdi l-funzjoni ta’ ‘arbitru’ fil-kwistjoni delikata. Sadattant, il-KCNA irrappurtat li l-President Putin aċċetta stedina biex iżur il-Korea ta’ Fuq u li din iż-żjara għandha ssir ‘fi żmien meqjus bħala wieħed konvenjenti’.